དེ་གཉིས་རྟག་ཏུ་དེ་བཞིན་བྱེད་མོད་ཀྱི་ནམ་ཡང་མཚན་མར་མ་བཟུང་ངོ་། དེ་ནས་དུས་གཞན་ཞིག་ན་རི་དགས་
ཀྱི་རྒྱལ་པོ་སེང་གེ་དེས་གནས་ནས་བྱུང་ནས་རྐང་ལག་རྐྱོང་། དེའི་འོག་ཏུ་གླལ། དེ་ནས་བལྟས། སྒྲ་ཆེན་པོ་ཐང་
གསུམ་ཕྱུང་ནས་སྟག་གི་མདུན་དུ་འོངས་སོ། སྟག་གིས་ཀྱང་དེ་བཞིན་དུ་བྱས་ནས། སེང་གེའི་མདུན་དུ་འོངས་པ་ན།
གང་གི་ཚེ་རྒྱུད་ལ་དབྱེན་གྱི་ས་བོན་བཏབ་པ་དེས་མཚན་མར་བཟུང་ནས་སེང་གེས་བསམས་པ། འདིས་ནི་བདག་
གསོད་དོ་སྙམ་པ་དང་། སྟག་གིས་ཀྱང་འདིས་ནི་བདག་གསོད་དོ་སྙམ་དུ་བསམས་སོ། ཡང་སེང་གེས་བསམས་
པ། བདག་ནི་སྟོབས་དང་ལྡན་ལ། སྟག་འདི་ནི་དེ་ལྟ་མ་ཡིན་ན་འདིས་བདག་ལ་རྒོལ་མི་ནུས་ཀྱིས་ཇེ་བརྟག་པར་
བྱའོ་སྙམ་ནས་ཚིགས་སུ་བཅད་པས་སྨྲས་པ། ཆུ་ཞེང་ཕུན་སུམ་ཚོགས་པ་དང་། རྩལ་དང་ཤུགས་དང་ལྡན་པ་ཡི།
མཆེ་བཟངས་ལ་ནི་རྒོལ་བྱེད་པའི། དཔུང་བཟངས་དེ་ནི་ལེགས་པ་ཡིན། སྟག་གིས་ཀྱང་སྨྲས་པ། ཆུ་ཞེང་ཕུན་སུམ་
ཚོགས་པ་དང་། རྩལ་དང་ཤུགས་དང་ལྡན་པ་ཡི། དཔུང་བཟངས་ལ་ནི་རྒོལ་བྱེད་པ། མཆེ་བཟངས་དེ་ནི་ལེགས་
པ་ཡིན། སེང་གེས་ཁྱོད་ལ་དེ་སྐད་སུ་ཟེར་ཞེས་སྨྲས་པ་དང་། དེས་སྨྲས་པ་ཝ་འདིའོ། སྟག་གིས་ཁྱོད་ལ་དེ་སྐད་སུ་
ཟེར་ཞེས་སྨྲས་པ་དང་། དེས་སྨྲས་པ་ང་ལ་ཡང་ཝ་འདིས་སོ། སེང་གེས་བསམས་པ་འདི་ནི་ངེད་ཀྱི་དབྱེན་བྱས་སོ་
སྙམ་ནས། དེ་ནས་ཝ་དེ་ལ་ཐལ་མོ་ཅིག་བསྣུན་ཏེ་བསད་པ་དང་། ལྷས་ཚིགས་སུ་བཅད་པ་སྨྲས་པ། གཞན་གྱི་ཚིག་
གིས་མཛའ་བོ་སྤང་མི་བྱ། གཞན་གྱི་སྨྲས་པ་རྣམས་ལ་བརྟག་པར་བྱ། འབྱེད་པར་འདོད་པ་རྣམས་ནི་སྐབས་ཚོལ་
གྱིས། དེ་བས་དབྱེན་ཅན་སྐྱེ་བོ་བསྟེན་མི་བྱ། ཝ་འདི་ཐ་མ་ཐ་ཤལ་ཏེ། ཝ་ནི་བརྫུན་དུ་སྨྲ་བ་ཡིན། མཛའ་བོ་འབྱེད་པ་
ཕྲ་མ་ཅན། བསད་པས་གཉི་ག་བདེ་བར་འགྱུར། འདིར་ལས་དགེ་བ་ཟག་པ་དང་བཅས་པ་བསྒོམས་པ་ལས་བྱུང་བ་
བྱས་པའི་རྣམ་པར་སྨིན་པ་ནི་དེར་སྐྱེས་པའི་སེམས་ཅན་རྣམས་ཀྱིས་སོ་སོར་ཡང་དག་པར་མྱོང་བར་འགྱུར་རོ་ཞེས་བྱ་
བ་འདི་ནི་རྣམ་པར་སྨིན་པའི་རྒྱུ་སྟེ། འབྲས་བུ་མི་འདྲ་བ་འཕེན་